Á ḿbú lálā yā édzōē ńkúkúmá Belshasar, ńdɔ eyə̌ŋ dzam é ngáyéne ma, Daníel, á mvús édzí ósú é ngátádi ma yéne. 2Mə̌ ngafɔmbɔ eyə̌ŋ dzǎm tē, mə ngə́lə́ mə fɔmbɔgɔ nálā, mə ńtəm mə tə́lə á Suza, ndá kɔ̄a yā éfas ńnǎm yā Elam; mə ngə́lə́ mə fɔmbɔgɔ nálā, mə ńtə́lə á ḿbɛ̄ yā Ulái. 3Ńdɔ̄ mə ngábə́dē mís nə́ mə́ yen. Mə ńtala ǹnóm ńtómbá á tə̄lə̄ á ḿbɛ̄, a ngábə́ bəgə́ tɔ́ŋ ébɛ̄: tɔ́ŋ tē ésə ébɛ̄ é tɔ̄á məyǎb, hədá dzyǎ é lodo ényí fɔ́g á ńtīē, ńdɔ̄ ényí ē daŋa ayǎb ńdzɔ e ngásugulan bɛ́d á yób. 4Ńdɔ mə ngáyén anə́ ńnōm ńtómbā nyɔ ā lúm tɔ́ŋ ḿfág yā mə̄yímbī mə́ ńló dzóbo, ḿfág yā âkoě ai ḿfág yā á ńkiɛ́ ! Tsíd ziŋ e ngábə́ kig nyé dzǎm tə́bə̄ ósū, təge ai é dzóm é ngábə́ nye dzǎm tūb. Ǎ bɔɔ é dzóm ésə ǎ diŋi; ńdɔ a ngákánga ngul. 5Ńdɔ mə ngáyén naa: etud kábad é tíé á ńnam kídí, é wūlú á ńgūmā sí, hədá təge nambǎ sí mətsɔ́, etud kábǎd tē é ngábə́ bələ́ éyə̄gan ḿbəmbə tɔ́ŋ á zə̄zǎŋ mís. 6Ńdɔ̄ é ngásúbu ǹnom ńtómbá á ngābə́ bələ́ tɔ́ŋ ébɛ̄ nyɔ babi, ényɔ́ mə ngáyén a tə́lé ósū ḿbɛ́, ńdɔ̄ é ngátíe ai m̀bíl ai ngul dzié ésə, ě ngakə ábə̄ nyé. 7Ńdɔ mə ngáyén anə́ yákə kwí, e ngáyidan ai nyé, é yɔ̂bɔ ai nyé, é bímí ńnōm ńtómbá, é búgú nyē tɔ́ŋ ébɛ̄; ǹnóm ńtómbá təge ai ngul yǎlúman; é dībí nyē á sí, é ngátság nyē ai məkǒl, təge ai mod yǎ ǎ nyii ǹnóm ńtómbá. 8Etud kábad é ńtɔ̄á fɔ̄ɔ̄ ngul abuí, hədá ai ngul tě ésə, ńdɔ̄ tɔ́ŋ nēn ē ngābúgi, mim̀bəmbə mítɔ́ŋ mīfə́ mínyi mí dúgán kwí ḿfág yā bīvúndu bínyǐ yā yób. 9Ńdɔ̄ mǎn tɔ́ŋ ḿbɔ̄g á ngākwí á tɔŋ dzyā, hədá ǎ ngánaŋ ábuí ḿfág yā ńnam á ńkiɛ́, ai á ńnam kídí ai á ǹnam âkoé. 10A ngánaŋ a kələ kwí á miǹkundǎ yā yób, a mǎn sógolǒ miǹkunda mívɔ́g yā yób ai atítie á sí, ǎ ngakɔɔbɔ bɔ́ ai məkǒl. 11Ǎ ngalúman tɔ ai Etɔŋ ńtómbǎ yā miǹkunda yā yób, a tsamá mə̄túnuŋa mə́ kɔ́m, ai bibé mə́lóŋ bí ḿfúfúb étɔbɔgɔ. 12Ńdɔ ǹkunda ó ngávə̂bǎn dzam də́dā anə́ fə mətúnuŋa mə́ kōlé. Ńdɔ a ngábə́de abé á mə̄túnuŋa á yób, a sógóló bə́bə́lá á sí; ńdɔ a ngásyé, a dɔ̌ fə.